A Bizottság 909/2000/EK rendelete

(2000. május 2.)

a 2848/98/EK rendeletnek a kiegészítő termelésikvóta-megállapítások elosztása, a kvóták átruházása, valamint a nyersdohányra nyújtott jövedelemtámogatás változó részének kiszámítása szabályait meghatározó V. melléklet tekintetében történő módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 660/1999/EK [1] rendelettel módosított, a nyersdohány piacának közös szervezéséről szóló, 1992. június 30-i 2075/92/EGK [2] tanácsi rendeletre és különösen annak 4a. cikkére, 7. cikkére, 9. cikkének (5) bekezdésére, 11. cikkére és 17. cikkének (5) bekezdésére,

mivel:

(1) A 2075/92/EGK rendelet 10. cikkének (2) bekezdése lehetővé teszi a termelőknek, hogy a termelési kvótáik legfeljebb 10 %-át kitevő többlettermést leszállítsák. E lehetőség szigorúan korlátozható azoknak a fajtacsoportoknak az esetében, amelyekre vonatkozóan a következő évi garanciaküszöböt csökkenteni kell. Annak biztosítása érdekében, hogy a termelésikvóta-rendszer megfelelő rugalmassággal működjön, különösen azoknak a fajtacsoportoknak az esetében, amelyeknél a növénykultúra váltására van szükség, lehetővé kell tenni, hogy a nemzeti tartalékban az ugyanarra a betakarításra vonatkozóan rendelkezésre álló felhasználatlan mennyiségeket előzetesen fel lehessen használni a legutóbb az 531/2000/EK [3] rendelet által módosított 2848/98/EK [4] bizottsági rendelet 22. cikkének (3) bekezdésében és 10. cikkének (1) bekezdésében a termelésikvóta-megállapítások kiállítására és a termeltetési szerződések megkötésére megfelelően megállapított határidők sérelme nélkül.

(2) A kvóták átruházása szempontjából lehetővé kell tenni a különböző fajtacsoportokra vonatkozó piaci követelményeknek megfelelően végrehajtandó növénykultúra-váltást. Az átruházások nem érinthetik a kvóták gazdasági életképességét, és emiatt nem járhatnak a mennyiségek felosztásával.

(3) A 2848/98/EK rendelet V. mellékletének C. pontja előírja, hogy a termelők a jövedelemtámogatás változó részéből nem részesülhetnek azokra a tételekre, amelyekre a termelői csoport minden fajtacsoportjára vonatkozóan a minimumár és a minimumár plusz 40 % közötti árat érnek el. Annak megakadályozása érdekében, hogy a nagyon alacsony árak, még ha nagyon kis mennyiségekre fizetik is ki, aláássák a változó jövedelemtámogatás rendszerének hatékonyságát és csökkentsék annak minőségjavítást ösztönző szerepének hatásosságát, a tagállamok számára engedélyezni kell, hogy a minimumárat több mint 40 %-kal növelhessék.

(4) Tekintettel a 3887/92/EGK [5] bizottsági rendeletnek a 2801/1999/EK [6] rendelet által bevezetett módosításaira, a 2848/98/EK rendelet 43. cikkét át kell dolgozni.

(5) Az ebben a rendeletben előírt intézkedések összhangban állnak a Nyersdohánypiaci Irányítóbizottság véleményével,

ELFOGADTA EZT A RENDELETET:

1. cikk

A 2848/98/EK rendelet a következőképpen módosul:

1. A 29. cikk a következő bekezdéssel egészül ki:

"(4) Amennyiben a következő betakarításra vonatkozóan egy fajtacsoport garanciaküszöbének csökkentéséről rendelkeznek, a Bizottság a 2075/92/EGK rendelet 23. cikkében szabályozott eljárásnak megfelelően engedélyezheti az érdekelt tagállamok számára, hogy a legfeljebb az ugyanarra a fajtacsoportra vonatkozó garanciaküszöb 10 %-áig terjedő és az érintett fajtacsoport nemzeti tartalékában a (2) bekezdés második albekezdésének második francia bekezdése alapján rendelkezésre álló mennyiségek szétosztását előrehozzák.

E mennyiségeket a tagállamok osztják szét a nemzeti tartalék szétosztására alkalmazott kritériumoknak megfelelően, kiegészítő termelési kvóták formájában, ugyanarra a betakarításra, mint amelynek során azok a mennyiségek felhasználatlanok maradtak."

2. A 33. cikk (1) bekezdésének b) pontja helyébe a következő rendelkezés lép:

"b) az átvevő már rendelkezik termelési kvótával a kérdéses fajtacsoport tekintetében. A tagállam illetékes hatósága korlátozhatja e feltételt azokra az esetekre, ahol az átruházás kizárólag a termelésikvóta-megállapításban szereplő mennyiségek egy részének átruházására vonatkozik;"

3. a 43. cikk harmadik és negyedik francia bekezdésének helyébe a következő szöveg lép:

"– A 7a. cikk a vizsgálati jelentésre vonatkozóan,

– A 7b. cikk a helyszíni ellenőrzésre vonatkozóan,"

4. az V. melléklet C. pontjának utolsó bekezdésében az "az 1999. évi betakarításra" szövegrészt el kell hagyni.

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. május 2-án.

a Bizottság részéről

Franz Fischler

a Bizottság tagja

[1] HL L 83., 1999.3.27., 10. o.

[2] HL L 215., 1992.7.30., 70. o.

[3] HL L 64., 2000. 3.11., 13. o.

[4] HL L 358., 1998.12.31., 17. o.

[5] HL L 391., 1992.12.31., 36. o.

[6] HL L 340., 1999.12.31., 29. o.

--------------------------------------------------